## Rješenje kojim se RF Premium u likvidaciji, otvoreni investicijski fond s privatnom ponudom, briše s danom 4. studenoga 2010. iz registra otvorenih investicijskih fondova

### NN 128/2010 (17.11.2010.), Rješenje kojim se RF Premium u likvidaciji, otvoreni investicijski fond s privatnom ponudom, briše s danom 4. studenoga 2010. iz registra otvorenih investicijskih fondova

HRVATSKA AGENCIJA ZA NADZOR FINANCIJSKIH USLUGA

3343

Na temelju odredbe članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05), članka 181. Zakona o investicijskim fondovima (»Narodne novine« broj 150/05) i članka 7. stavka 2. Pravilnika kojim se uređuje postupak, troškovi i rokovi likvidacije investicijskih fondova (»Narodne novine« broj 103/07), Uprava Hrvatske agencije za nadzor financijskih usluga, u predmetu brisanja iz registra otvorenog investicijskog fonda RF Premium u likvidaciji, pod upravljanjem društva za upravljanje investicijskim fondovima Raiffeisen Invest d.o.o. iz Zagreba, Magazinska 69, na sjednici održanoj 4. studenoga 2010. godine donosi

RJEŠENJE

1. RF Premium u likvidaciji otvoreni investicijski fond s privatnom ponudom pod upravljanjem društva za upravljanje investicijskim fondovima Raiffeiesen Invest d.o.o. iz Zagreba, Magazinska 69, čije je osnivanje odobreno rješenjem Hrvatske agencije za nadzor financijskih usluga od 6. studenoga 2007. godine (klasa: UP/I-450-08/06-03/20, urbroj: 326-113-07-11), a upisan je u registar fondova pod identifikacijskim brojem PPD101, briše se 4. studenoga 2010. iz registra otvorenih investicijskih fondova.

2. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) zaprimila je 17. rujna 2010. godine obavijest društva za upravljanje investicijskim fondovima Raiffeisen Invest d.o.o. iz Zagreba, Magazinska 69 (dalje: Društvo) da je Uprava Društva 13. rujna 2010. godine donijela odluku o likvidaciji otvorenog investicijskog fonda s privatnom ponudom RF Premium (dalje: Fond).

Navedena je obavijest dostavljena na temelju članka 5. stavka 1. Pravilnika kojim se uređuje postupak, troškovi i rokovi likvidacije investicijskih fondova (»Narodne novine« broj 103/07, dalje: Pravilnik), a unutar zakonskog roka.

Osnivanje Fonda Agencija je odobrila rješenjem od 6. studenoga 2007. godine (klasa: UP/I-450-08/06-03/20, urbroj: 326-113-07-11).

Društvo je u skladu s člancima 6. i 7. Pravilnika Agenciji dostavilo sljedeću dokumentaciju vezanu uz likvidaciju Fonda:

1. Odluku Uprave Društva o likvidaciji Fonda

2. Plan likvidacijskog postupka

3. Početna likvidacijska izvješća

4. Zahtjev za zatvaranjem multivalutnog računa i isplati pasivne kamate

5. Odluku o utvrđivanju preostale neto-vrijednosti imovine Fonda

6. Završna likvidacijska izvješća

7. Izviještaj o provedenoj likvidaciji

8. Potvrdu o zatvaranju računa Fonda

9. Potvrdu o isplati ostatka novčanih sredstava pri likvidaciji Fonda

10. Sve poslovne knjige likvidiranog Fonda (CD)

11. Potvrdu o uplati naknade i administrativne pristojbe

Društvo je za fond RF Premium dostavilo financijske izvještaje za 30. lipnja 2010. godine, sukladno Pravilniku o strukturi i sadržaju financijskih izvještaja otvorenih investicijskih fondova (»Narodne novine« broj 155/09) te dodatne izvještaje uz financijske izvještaje investicijskog fonda, sukladno Pravilniku o obveznom sadržaju, rokovima i obliku obveznih izvješća o radu investicijskih fondova, društava za upravljanje i depozitne banke (»Narodne novine« broj 155/09). Nakon pregleda i uvida u dostavljena izvješća, Agencija je utvrdila da su izrađena u skladu sa Zakonom i Pravilnikom.

Pregledom dostavljene dokumentacije, Agencija je utvrdila da je postupak likvidacije Fonda proveden u skladu s odredbama članaka 181., 183. i 184. Zakona o investicijskim fondovima (»Narodne novine« broj 150/05) i članaka 5. – 9. Pravilnika, stoga je Uprava Agencije, na temelju članka 7. stavka 2. Pravilnika, odlučila kako stoji u točki 1. izreke ovog rješenja.

Na temelju odredbe članka 8. stavka 3. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/10-06/17
Urbroj: 326-113-10-2
Zagreb, 4. studenoga 2010.

Predsjednik Uprave
Ante Samodol, v. r.

Rješenje, NN 128/2010-3343